СТАТУТ

НАЦИОНАЛЕН КОНКУРС ЗА ДЕТСКА РИСУНКА

„ПРОЛЕТ ВЪРХУ ЛИСТА” КЮСТЕНДИЛ

Чл. 1 Този статут урежда правилата за провеждане на ежегодния Национален конкурс за детска рисунка „Пролет върху листа”, условията за приемане, класиране и журиране на изпратените произведения, както и всички други дейности необходими за успешното провеждане на конкурса, включително и съпътстващи прояви и събития, които допринасят за постигането на неговите цели.

 Чл. 2 Целите на Национален конкурс за детска рисунка „Пролет върху листа” са:

 (1) да насърчава децата да открият своят талант като едновременно ги запознава с кюстендилската изобразителна школа;

 (2) да насърчава развитието на вече открити таланти и да подпомага тяхното усъвършенстване;

 (3) да подпомага цялостното развитие на деца и юноши като предоставя форум да изразят творчески своите представи за света.

Чл. 3 Национален конкурс „Пролет върху листа” е с конкурсен характер и в него могат да участват деца и ученици от цялата страна от 4-ти до 12-ти клас, независимо дали са в общообразователни, профилирани училища, школи по изкуствата или само искат да открият своя талант.

Чл. 4

(1) Възрастовите групи, в които могат да участват деца и ученици, са: I група – включваща деца от 4-ти, 5-ти и 6-ти клас; II – група, включваща деца и юноши от 7-ми, 8-ми и 9-ти клас III група – включваща юноши от 10-ти, 11-ти и 12-ти клас.

(2) Група без възрастови ограничения, за деца и юноши със специални образователни потребности.

(3) Група с международно участие, за ученици от български общности в чужбина или за чуждестранни ученици

(4) Група –компютърна графика- без възрастови ограничения, за деца и юноши.

Чл. 5

 (1) Всички участници в Национален конкурс за детска рисунка „Пролет върху листа” могат да участват с 1 (едно) свое произведение в предпочитан от тях вид, техника и жанр с всички видове живописни, графични и приложни техники, компютърна графика, като произведението трябва да е на картон с размер 35/50 см.

(2) На гърба на всяко едно произведение е необходима информация за произведението и автора му съобразно образец №1.

(3) С изпращането на творбите, родителите/настойниците/ на децата и техните преподаватели се съгласяват с условията за участие и начина на провеждане на конкурса; 

(4) Творбите за конкурса се приемат на следния адрес:

 Отдел „Култура и духовно развитие”,

Община Кюстендил,

ул. ”Търговска” № 6,

 гр. Кюстендил 2500

 (5) Крайният срок за получаване на творба за участие в конкурса се обявява на сайта https://springonapainting.wordpress.com/

Чл. 6

(1) Във всяка една от групите, изброени в Чл. 4., журито съгласно Чл. 8 може да определи по една творба за I, II и III място.

(2) В редки случаи журито има правомощията да определи четвърта творба в някоя от групите като почетна.

Чл. 7

(1) Авторите на творби, отличени от журито за участие в представителна изложба „Пролет върху листа“, получават специална грамота и предметни награди.

(2) Автори на творби могат да бъдат отличени с грамоти, награди и поощрения за убедително представяне в отделни художествени жанрове.

(3) Изпращащите организации, чиито представители са наградени в една или повече от групите съгласно Чл. 4, и  Чл. 8 (2), получават благодарствена грамота.

Чл. 8

(1) Журито, оценяващо творбите, е в следния състав:

  · представител на Художествена галерия „Владимир Димитров – Майстора”, гр. Кюстендил;

 · представител на Представителството на Съюза на българските художници, гр. Кюстендил

    представител на Групата на кюстендилските художници

 ·     представител на Община Кюстендил;

    преподавател по изобразително изкуство

(2) Журито селектира избраните произведения, които, след съставяне на констативен протокол по образец №2, се представят в тематична изложба в гр. Кюстендил.

(3) Критерии за оценка на журито за рисунка:

    творбите да отговарят технически на зададения формат 35/50 см.

            /компютърната рисунка да е разпечатана в същия формат./

    идейно творбите да отговарят на зададената тема „Пролет“

    оригиналност и творчески подход в пресъздаване на темата „Пролет“

    умело боравене с избраната изобразителна техника, материал и жанр.

 (4)  Критерии за оценка на журито за компютърна рисунка

    Да са изработени на графична програма по избор( напр.Adobe Photoshop, Corel Draw, Adobe Ilustrator, Microsoft Paint, Corel Painter Classic и др.).

    Творбите да са авторски.

    Рисунките да са разпечатани на хартиен носител с размер  на листа формат А3

    Да не се използват готови обекти или картинки.

    Да са рисувани със свободна ръка с инструментите за рисуване на графичните редактори.

 Чл. 9

(1) Произведенията, изпратени за Национален конкурс за детска рисунка „Пролет върху листа”, които не са класирани в конкурса и не са включени в представителна изложба, се връщат след приключване на съответното издание, при поискване от авторите за тяхна сметка, в срок до 3 месеца след обявяване на класираните творби;

 (2) Класираните, както и не поисканите творби, след приключване на конкурса, и всички права върху тях остават за Община Кюстендил.

Образец №1

ИДЕНТИФИКАЦИОННА КАРТА

Име

Фамилия

Клас

Организация

 Град

Адрес

Телефон

E-mail
